b'\n_START_ARTICLE_\nPasja grofica: Napoleonova resni\xc4\x8dna ljubezen\n_START_SECTION_\nVsebina\n_START_PARAGRAPH_\nIdrij\xc4\x8danka Emilija Cecilija Eva Kraus, po mami Slovenka in po o\xc4\x8detu Nemka, je o\xc4\x8darljiva \xc5\xbeenska, ki jo poleg \xc5\xbeare\xc4\x8de lepote odlikujejo tudi \xc4\x8dudovite lastnosti. Potrpe\xc5\xbeljivost, hrabrost, upornost in oster jezik, ki ne pozna la\xc5\xbei \xc5\xa1e manj pa strahu, ji pomagajo pri uresni\xc4\x8ditvi njenih najintimnej\xc5\xa1ih \xc5\xbeelja. \xc5\xbde kot otrok je sanjala o princu na belem konju, to pa ni bil nih\xc4\x8de drug kot najve\xc4\x8dja evropska osebnost tistega \xc4\x8dasa, Napoleon Bonaparte. \xc5\xa0e predno ga je uspela osebno spoznati, si je sama pri sebi obljubila, da bo njegova prijateljica, ki ga bo spremljala vse do smrti._NEWLINE_Emilijino \xc5\xbeivljenje je bilo vse prej kot posejano z ro\xc5\xbeicami. V najstni\xc5\xa1kih letih, ko ji je umrl o\xc4\x8de, je okusila rev\xc5\xa1\xc4\x8dino in samo dno dru\xc5\xbebene lestvice v Idriji. V upanju, da bo njena h\xc4\x8di imela lep\xc5\xa1e in polnej\xc5\xa1e \xc5\xbeivljenje, jo je mama oddala v skrbni\xc5\xa1tvo kraljevemu tajniku topovskega uradni\xc5\xa1tva, Filipu Mainoniju. Gospod je na Dunaju pripadal dru\xc5\xbebeni smetani in svojo prelestno varovanko hitro vpeljal v lagodno \xc5\xbeivljenje, kateremu ni manjkalo glamuroznih balov s pomembno dru\xc5\xbebo. Emilija je kmalu postala ena najbolj za\xc5\xbeeljenih soplesalk in \xc5\xbeensk na Dunaju._NEWLINE_Ko se je Napoleon kot zmagovalec pri\xc5\xa1el na Dunaj pogovarjati o pogojih predaje, se udele\xc5\xbeil tudi plesa v Sch\xc3\xb6nbrunnu in tako so se Emiliji uresni\xc4\x8dile sanje o njunem sre\xc4\x8danju. Na sprejemu je bila oble\xc4\x8dena v nenavadno \xc4\x8drno obleko in ob rokovanju mu je zaupala, da je to dan \xc5\xbealovanja za njeno domovino in zanjo osebno, ker je zasegel njeno de\xc5\xbeelo. S drzno izjavo, s \xc4\x8dudovitimi kodri in modrimi o\xc4\x8dmi ji je uspelo vzbuditi njegovo pozornost in ga s tem nemudoma osvojiti._NEWLINE_Samosvoj vladar, ki je kljub majhni rasti o\xc4\x8daral kopico \xc5\xbeensk, tako da so ga te ubogale na vsak migljaj, je kot veliki \xc5\xbeenskar uspel tudi Emilijo prepri\xc4\x8dati v to, da postane njegova ljubica. Namestil jo je v svoj dvorec na obrobju Pariza, kar pa je Emilijo mo\xc4\x8dno razo\xc4\x8daralo in raz\xc5\xbealostilo. Njenega Bonija, tako je namre\xc4\x8d ljubkovalno klicala Napoleona, zaradi bojevanja za Zdru\xc5\xbeene dr\xc5\xbeave Evrope, ni bilo ob njej._NEWLINE_Njena ljubezen do Napoleona se razvije tako dale\xc4\x8d, da se odlo\xc4\x8di, da bo dr\xc5\xbeala svojo obljubo in mu stala ob strani ne glede na vse. Pobrila si je kodre in ga preoble\xc4\x8dena v poro\xc4\x8dnika Emila Krausa spremljala v najve\xc4\x8djih bitkah. S tem so se ji izpolnila vsa njena pri\xc4\x8dakovanja in \xc5\xbeelje. Z njem je namre\xc4\x8d pre\xc5\xbeivljala vse sre\xc4\x8dne trenutke in tudi trenutke ob zatonu njegove slave._NEWLINE_Po porazu v mrzli Rusiji Napoleona po\xc5\xa1ljejo na Elbo. Kasneje je ponovno neuspe\xc5\xa1en v bitki pri Waterlooju, zato se preda Angle\xc5\xbeem, te pa ga odpeljejo na otok Svete Helene. Kon\xc4\x8dati svoje \xc5\xbeivljenje v bednih okoli\xc5\xa1\xc4\x8dinah izgnanstva na majhnem otoku odmaknjenem od sveta, je bilo za generala, kot je bil Napoleon, skrajno poni\xc5\xbeevalno in prav zaradi tega se je Emiliji zasmili. Sklenila je, da se bo pritihotapila na otok in ga zastrupila z arzenikom._NEWLINE_Po atentatu se je preselila na posestvo v bli\xc5\xbeini Salzburga, kjer je ob bogatih spominih na svojo najve\xc4\x8djo ljubezen in brigadi psov ter ma\xc4\x8dk \xc5\xbeivela do svoje smrti._NEWLINE_Emilija Kravs je bila resni\xc4\x8dna oseba, rojena v Idriji. Po Napoleonovem naro\xc4\x8dilu je slavni slikar naslikal portret Emilije Cecilije Eve Kraus v podobi Venere. Slika je shranjena v mestnem muzeju v Idriji, grafiko pa hranijo tudi na Dunaju. Dogodki Napoleonovega osvajanja so resni\xc4\x8dni, zgodba pa je plod avtorjeve domi\xc5\xa1ljije.\n_START_SECTION_\nIzdaje\n_START_PARAGRAPH_\n- Cankarjeva zalo\xc5\xbeba, 2006 (sloven\xc5\xa1\xc4\x8dina)_NEWLINE_- Cankarjeva zalo\xc5\xbeba, 2007 (sloven\xc5\xa1\xc4\x8dina)_NEWLINE_- Cankarjeva zalo\xc5\xbeba, 2008 (sloven\xc5\xa1\xc4\x8dina)_NEWLINE_- Cankarjeva zalo\xc5\xbeba, 2011 (sloven\xc5\xa1\xc4\x8dina)'